મે મહિનાનો બીજો રવિવાર આખા વિશ્વમાં ‘મધર્સ-ડે’ તરીકે ઊજવાય છે. આખું વર્ષ જેણે મા સામેય ન જોયું હોય એવા લોકો પણ આ દિવસે પોતાની મમ્મીને ‘હેપી મધર્સ-ડે’ વિશ કરવાની તક ઝડપી લે છે. દુ:ખની વાત એ છે કે આમ આપણી જિંદગીમાં મમ્મીનું મહત્ત્વ બહુ નથી હોતું. મમ્મી એક એવું અસ્તિત્વ છે જેના વગર જિંદગી અધૂરી થઈ જાય છે, પણ એની હાજરીની નોંધ આપણે ભાગ્યે જ લઈએ છીએ. હવામાંના ઓક્સિજનની જેમ મમ્મી આપણી આખી સિસ્ટમને ચલાવવાનું કામ કરે છે, પણ વાતાવરણમાં રહેલા અનેક વાયુમાં ઓક્સિજન કયો છે અથવા એને છૂટો પાડવાની પ્રક્રિયા કેટલી જટિલ અને અઘરી છે એની આપણને ખબર પડતી નથી, કારણ કે આપણા માટે એ કામ આપણાં નસકોરાં અને ફેફસાં સાવ સ્વાભાવિક રીતે કરી નાખે છે. સામાન્ય રીતે ઘરમાં હોય ત્યારે જેના પર વાતે વાતે ચિડાઈ શકાય, જેને નાની વાત માટે ઉતારી પાડી શકાય, જેની સલાહ-સૂચનાને કમ્ફર્ટેબલી અવગણી શકાય ને છતાંય જરૂર પડે ત્યારે જરાય અચકાયા વગર જેની પાસે પહોંચી જઈ શકાય એ મા છે! મમ્મી ભાગ્યે જ આપણું કોઈ કામ કરવાની ચોખ્ખી ના પાડે છે.